**Ανδρέας Μιχαηλίδης: Ιστορική μέρα για τον ΚΟΑ**

**η παρουσίαση του ψηφιοποιημένου αρχείο του από το ΤΕΠΑΚ**

Το αρχείο του Κυπριακού Οργανισμού Αθλητισμού διασώθηκε χάρη στη ψηφιοποίησή του από τη Βιβλιοθήκη του Τεχνολογικού Πανεπιστημίου Κύπρου, δήλωσε την Παρασκευή 15 Απριλίου 2022 ο Πρόεδρος του Οργανισμού Ανδρέας Μιχαηλίδης κάνοντας λόγο για μια από τις πιο σημαντικές μέρες στην ιστορία του ΚΟΑ, αλλά και του αθλητισμού του τόπου μας γενικότερα.

Ο κ. Μιχαηλίδης μιλούσε στο πλαίσιο εκδήλωσης που πραγματοποιήθηκε στο ΤΕΠΑΚ με σκοπό την παρουσίαση του ψηφιοποιημένου αρχείου του ΚΟΑ, το οποίο καλύπτει την χρονική περίοδο από το 1969 (έτος ίδρυσης του) μέχρι και σήμερα. Ο ΚΟΑ, ανέφερε ο κ. Μιχαηλίδης, έθεσε ως στόχο την ανάδειξη της διαχρονικής πορείας και δράσης του, από το 1969 που ιδρύθηκε μέχρι σήμερα και προχώρησε πέρσι στην υπογραφή σχετικού μνημονίου συνεργασίας με το ΤΕΠΑΚ για ψηφιοποίηση, τεκμηρίωση και καταχώρηση του αρχείου, στην ψηφιακή πύλη πολιτιστικής κληρονομιάς της βιβλιοθήκης «Αθηνά».

Το τεκμήρια που ψηφιοποιήθηκαν φτάνουν τα 2.000 και περιλαμβάνουν φωτογραφικό υλικό, λευκώματα, εκδόσεις και κινηματογραφικό υλικό, ενώ ταξινομήθηκαν στις κατηγορίες αθλητικοί χώροι, ανακοινώσεις, διοικητικό συμβούλιο, εκδηλώσεις, εκδόσεις, ευρωπαϊκά προγράμματα, συναντήσεις και χορηγίες. Περιλαμβάνει επίσης πολύτιμο υλικό με προσωπικότητες από τον χώρο του αθλητισμού, που έκαναν περήφανη την Κύπρο τόσο σε τοπικό όσο και σε διεθνές επίπεδο.

«Είναι ένα πολύτιμο υλικό που θα ξυπνήσει αναμνήσεις από τον κυπριακό αθλητισμό του παρελθόντος, αλλά θα είναι και μια σημαντική παρακαταθήκη για τις νέες γενιές».

Με την προσπάθεια αυτή το αρχείο διασώθηκε και ο καθένας μπορεί να έχει πρόσβαση στο υλικό και να ενημερωθεί σχετικά με τις δραστηριότητες και ενέργειες του ΚΟΑ, ενώ το κοινό μπορεί να έχει πρόσβαση μέσω ειδικής πύλης που θα τοποθετηθεί στην ιστοσελίδα του οργανισμού  [www.cyprussports.org](http://www.cyprussports.org) είπε ο κ. Μιχαηλίδης.

Ο Πρόεδρος του ΚΟΑ αναφερόμενος στη διαδρομή υλοποίησης της ψηφιοποίησης, τόνισε: «Για να είμαστε στην ευχάριστη θέση σήμερα να παρουσιάσουμε ψηφιοποιημένο το αρχείο του ΚΟΑ, μερικοί άνθρωποι έβαλαν το δικό τους σημαντικό λιθαράκι. Ξεκινώντας από τον εμπνευστή της ιδέας, τον φίλο πρώην συνάδελφο στο ΔΣ Στέλιο Στυλιανού που προέδρευε της Επιτροπής Προβολής του ΚΟΑ, μεταφέροντας σχετική εισήγηση την οποία υλοποίησε το ΔΣ του Οργανισμού. Από εκείνη τη στιγμή άρχισε ο αγώνας για εντοπισμό του μεγάλου σε όγκο υλικού που είχε στην κατοχή του ο ΚΟΑ. Σε συνεργασία και με την καθοδήγηση του Διευθυντή της Βιβλιοθήκης ΤΕΠΑΚ Μάριου Ζέρβα και των συνεργατών του, το… νερό μπήκε στο αυλάκι. Ο Οργανισμός από την πλευρά του ανέθεσε στον λειτουργό Νεόφυτο Γεωργίου τη συλλογή και καταγραφή του υλικού, ενώ το ΔΣ δημιούργησε ειδική επιτροπή για την ψηφιοποίηση με επικεφαλής την συνάδελφο Έλενα Παπακώστα».

Καταλήγοντας ο κ. Μιχαηλίδης τόνισε: «Θέλω να ευχαριστήσω ιδιαίτερα όλους τους συντελεστές για την υλοποίηση της ψηφιοποίησης και ιδιαίτερα τον Πρύτανη του ΤΕΠΑΚ για την αγαστή συνεργασία μας, την οποία είμαστε έτοιμοι να ενδυναμώσουμε ακόμη περισσότερο και σε άλλους τομείς της τεχνολογίας προς όφελος του αθλητισμού μας. Ευχαριστίες και προς τον Πρόεδρο και τα Μέλη του ΔΣ του ΤΕΠΑΚ».

Χαιρετισμούς στην εκδήλωση απεύθυναν επίσης το Μέλος του Συμβουλίου ΤΕΠΑΚ Σάββας Στούππας και ο Διευθυντής της Βιβλιοθήκης Μάριος Ζέρβας.

Στην εκδήλωση εκ μέρους του ΚΟΑ παρευρέθηκαν ο Αντιπρόεδρος Κωστάκης Κουκκουλλής, τα Μέλη ΔΣ Έλενα Παπακώστα, Ανδρόνικος Ανδρονίκου, Ανδρέας Μυλωνάς και η Γενική Διευθύντρια Μαίρη Παπαμιλτιάδη, καθώς και το πρώην Μέλος ΔΣ Στέλιος Στυλιανού.